Sündmused eskaleerusid mäletatavasti Helsingis Euroopa Nõukogu välisministrite tööõhtusöögil. Ma võtsin oma kõnes esimesena selle teema üles ning kutsusin Euroopa Nõukogu liikmesriike kindlameelsusele ning rõhutasin, et agressorriiki oleks täiesti vale sellisel moel premeerida. Pidin pärast oma kõnet õhtusöögilt lahkuma, et viimasele laevale jõuda, et järgmisel päeval seoses Lennart Meri konverentsiga hommikust saati kohtuda siia saabunud välisministritega. Seetõttu jäi mul kuulmata Venemaa välisminister Lavrovi vastukõne minu kõnele, mis ühe kolleegi sõnul oli tugev kriitika minu avalduse kohta.